สปส.เงินล้นตุ่มเพิ่มแหล่งลงทุนสินค้าโภคภัณฑ์
ประกันสังคมเล็งหาช่องทางลงทุนใหม่ในสินค้าโภคภัณฑ์ อสังหาริมทรัพย์ โครงสร้างพื้นฐาน คาดปีหน้ามูลค่ากองทุนทะลุ 1 ล้านล้านบาท
4 ก.ย. 2555

ประกันสังคมเล็งหาช่องทางลงทุนใหม่ในสินค้าโภคภัณฑ์ อสังหาริมทรัพย์ โครงสร้างพื้นฐาน คาดปีหน้ามูลค่ากองทุนทะลุ 1 ล้านล้านบาท
นายพิชัย ชุณหวชิร ประธานอนุกรรมการบริหารการลงทุน กองทุนประกันสังคม เปิดเผยว่า ในปี 2556 คาดว่ากองทุนประกันสังคมจะมีสินทรัพย์ร่วม 1 ล้านล้านบาท และในปี 2557 จะมีสินทรัพย์ 45 ล้านล้านบาท จากปัจจุบันที่มีสินทรัพย์ 9.2 แสนล้านบาท 
นายพิชัย กล่าวว่า ขณะนี้กองทุนมีขนาดใหญ่จนตลาดพันธบัตรในประเทศไทยไม่เพียงพอให้ลงทุน ดังนั้นจึงมีความจำเป็นไปลงทุนในต่างประเทศโดยใช้เงิน 6,000 ล้านบาท
นอกจากนี้ ประกันสังคมต้องแสวงหาแหล่งลงทุนทางเลือกใหม่ ซึ่งมี 3 แหล่งที่สามารถเพิ่มผลตอบแทนการลงทุนและลดความเสี่ยงได้ คือการลงทุนในสินค้าโภคภัณฑ์ ได้แก่ สินค้าเกษตร พลังงาน (น้ำมันดิบ) ทองคำและเหล็ก ซึ่งจากการศึกษาพบว่าในช่วง 10 ปีที่ผ่านมามีราคาเพิ่มขึ้นกว่า 400% 
ขณะเดียวกันต้องหาลู่ทางลงทุนในอสังหาริมทรัพย์ ได้แก่ อาคารสำนักงาน โรงแรม เซอร์วิสอพาร์ตเมนต์ ศูนย์การค้า โรงงานและคลังสินค้าที่ให้ผลตอบแทนดี รวมทั้งมีความสนใจลงทุนกองทุนที่เกี่ยวกับโครงสร้างพื้นฐาน เช่น ทางด่วน ท่าเรือ ระบบขนส่งมวลชน สนามบินและโรงไฟฟ้า 
นายพิชัย กล่าวว่า กองทุนประกันสังคมมีภาระต้องจ่ายเงินบำนาญชราภาพเริ่มตั้งแต่ปี 2557 และจะติดลบในปี 2586 ดังนั้นต้องมีการปรับแนวทางบริหารจัดการด้านการเงินการ
ทั้งนี้ปัจจุบันกองทุนประกันสังคมลงทุนในตั๋วเงินคงคลัง พันธบัตรรัฐบาล พันธบัตรธนาคารแห่งประเทศไทย 66.18% พันธบัตรรัฐวิสาหกิจ 8.91% หุ้นกู้เอกชน 4.46% เงินฝากธนาคาร 2.24% ตราสารหนี้อื่นๆ 5.41% หน่วยลงทุน 4.03% และหุ้นสามัญ 8.77%